Kolíková, Mária, poslankyňa NR SR (2022-11-09):
Ja si myslím, že to podstatné som povedala. Budem veľmi rada, keď na mňa bude reagovať ešte pán minister v rámci rozpravy, aby sme si mohli k tomu povedať. Som pripravená, samozrejme, sa so súčasnou koalíciou rozprávať aj o pozmeňovacom návrhu, ktorý si uplatňujem na ústavnoprávnom výbore. Ja by som bola rada, keby sme napravili tento nedostatok odkladu reformy. Nemienim nabúravať odklad reformy a legitimitu ministra upraviť si realizáciu reformy podľa svojich predstáv, aby sa v tom cítil istejšie, ale neviem nijakým spôsobom prijať, aby sme skryto pod tým akceptovali požiadavky niektorých sudcov, ktorí sa nechcú podrobiť sudcovskej spôsobilosti. Myslím si, že to je zlá cesta, a urobím všetko preto, aby som dostatočne vysvetlila, prečo je dobré sa z tejto cesty vrátiť späť. Ako som už povedala, z tých počtov sudcov, ktorí sa nám hlásia na nové správne súdy, ja si myslím, že netreba mať nejakú osobitnú paniku, pretože je zrejmé, že tí, ktorí sa nám hlásia zvonku na tieto správne súdy, tak násobne prevyšujú počet vlastne týchto voľných miest, takže nemusíme mať obavu, že by sme správne súdy nevedeli rozbehnúť, plus – a to oceňujem –, čo je v návrhu tohto odkladu, je, že tu nakoniec, by som povedala taká ochranná klauzula, keď vlastne do konca februára nebude dostatočne v nejakej miere obsadený ten správny súd, tak aj tak tie staré spisy ostanú na starých súdoch. Tak o to viac nerozumiem, prečo vlastne tá sudcovská spôsobilosť má vypadnúť od nejakých skupín sudcov. K sudcovskej spôsobilosti tiež chcem povedať, že prakticky tak, ako mám skúsenosti aj ako štátna tajomníčka ešte pri zriaďovaní Exekučného súdu, sudcovská spôsobilosť trvá v mesiacoch, áno, to je pravda, ale keď sa odkladá reforma až do 1. júna, tak nemám žiadnu obavu, že s ohľadom na termíny aj výberových konaní, ktoré sú teraz stanovené, ktoré sa vlastne majú na jednotlivých správnych súdoch zrealizovať ešte behom tohto roka, že by sme nevedeli dotiahnuť vlastne tie sudcovské spôsobilosti do 1. júna. Určite tým, kto je k tomu najpovolanejší, ktorý by sa mohol k tomu vyjadriť, je predseda Súdnej rady, a ja aj po všetkých konzultáciách, ktoré som mala, tak nemám odtiaľ žiadne obavy, že by Súdna rada nebola pripravená, aby tieto previerky sudcovskej spôsobilosti urobila k tým sudcom alebo k tým kandidátom zvonku riadne a včas, osobitne ak sa posúva termín 1. jún, a ešte naviac, že je tu takáto ochranná klauzula, ak nebude súd dostatočne obsadený v primeranej miere ku koncu februára, aj tak tie staré spisy ostanú na starých súdoch, takže o to menej rozumiem, prečo vlastne sú tu vytvárané tieto dve cesty, že sa takýmto spôsobom obchádza sudcovská spôsobilosť. To je z mojej strany všetko. Ja budem veľmi rada, keď sa k tomu budeme veľmi otvorene rozprávať a keď aj so súčasnou koalíciou tu nájdeme spoločnú cestu, pretože ja naozaj nepopieram tú legitimitu odkladu, ktorú chce pán minister. Ale odstránenie previerok pri správnych súdoch považujem za veľmi chybný krok a bola by som rada, keby sme tu urobili nápravu. Toľko, myslím si, že všetko dôležité som z mojej strany povedala. Ďakujem pekne a budem rada, keď sa vyjadrí aj pán minister ešte v rozprave. Ďakujem pekne za slovo.